Eyvind Vesselbo (V), 2007-12-07:
Vi vil ikke acceptere, at der smides ting i naturen; vi vil ikke acceptere, at man ikke tænker sig om, når man færdes i byerne og i naturen.
Der har i det sidste år været et stigende problem med de mange forskellige former for affald, som smides i vores byer og i naturen.
Vi vil have rene byer og en natur, hvor vi ikke finder dåser, pizzabakker, cigaretskod, slagteriaffald, køleskabe og biler.
Derfor skal det have konsekvens, hvis man ikke kan finde ud af, hvordan man skal opføre sig.
Affald skal i affaldscontainere eller i affaldsspande.
Sker det ikke, skal der falde bøder, det gælder både for erhvervsdrivende og for private.
Det må ikke kunne betale sig at overtræde miljøbeskyttelsesloven.
Med dette forslag ønsker regeringen derfor at gennemføre en generel skærpelse af bødeniveauet i sager om overtrædelse af miljøbeskyttelsesloven.
Lovforslaget indeholder to overordnede formål.
For det første indfører lovforslaget en regel om, at det ved bødeudmåling skal betragtes som en strafskærpende omstændighed, at en overtrædelse af miljøbeskyttelsesloven begås i forbindelse med erhvervsudøvelse.
Desuden foreslås det, at straffebestemmelserne i miljøbeskyttelsesloven ændres, således at det fremhæves, at lovens formål skal tillægges vægt ved udmålingen af bødestraf.
For det andet indeholder lovforslaget et vejledende bødeniveau.
Formålet med dette er at styrke den præventive effekt af bødestraffe for overtrædelse af miljøbeskyttelsesloven.
Det er regeringens opfattelse, at bødestraf, der udmåles, skal afspejle alvoren af overtrædelsen af miljøbeskyttelsesloven.
Med lovforslaget foreslås derfor en generel skærpelse af bødeniveauet i mindre alvorlige sager.
Formålet hermed er at hæve bundniveauet for bøder.
Det gælder både for private og for erhvervsdrivende, når man overtræder loven.
Med lovforslagets vejledende bødeniveau tilsigtes ligeledes, at bødeudmålingen på området ensrettes.
For visse overtrædelser fastslås særlige bødeniveauer.
Det gælder eksempelvis ved ulovlig henkastning af affald i naturen.
Ved ulovlig henkastning af affald i naturen, uden for genbrugsstationer, i byer og på parkeringspladser foreslås der et bødeniveau på op til 3.000 kr. for private og 5.000 kr. for erhvervsdrivende.
Hvis man smider affald i naturen, skal det koste op til 8.000 kr. for erhvervsdrivende og op til 5.000 kr. for private.
Hvis man kan konstatere, at der har været nogle skovsvin, som har smidt noget i naturen, mener regeringen, at bødeniveauet skal ligge på omkring 1.000 kr., men jeg vil godt understrege, at det jo er domstolene, som bestemmer, hvor stor bødestraffen skal være.
Lovforslaget indeholder ligeledes gentagelsesvirkning for overtrædelser, og det betyder, at bøden fordobles anden gang, der begås en overtrædelse af loven.
Lovforslaget ændrer dog ikke ved, at det i sidste instans er domstolene, som jeg nævnte før, der i hvert enkelt tilfælde udmåler bøden for den konkrete overtrædelse af miljøbeskyttelsesloven.
Domstolene kan således udmåle bøder, der ligger over eller under bødeniveauet, som foreslået i lovforslaget.
Lovforslaget indeholder yderligere visse mindre ændringer af miljøbeskyttelsesloven, havmiljøloven og kemikalieloven.
Venstre kan støtte forslaget.